桃源行
作者：包融
朝代：唐

paragraphs: 武陵川徑入幽遐，中有雞犬秦人家，家傍流水多桃花。
桃花兩邊種來久，流水一道何時有？
垂條落蕋暗春風，夾岸芳菲至山口。
歲歲年年能寂寥，林下青苔日爲厚。
時有仙鳥來啣花，曾無世人此携手。
可憐不知若爲名，君任（一作「往」）從之多所更。
古驛荒橋平路盡，崩湍怪石小溪行，相見維舟登覽處，紅堤綠岸宛然成。
多君此去從仙隱，令人晚節悔營營。
（見《文苑英華》卷三三二）（按：明刻本《文苑英華》收此詩失署名，《全唐詩》卷七八六遂收歸無名氏。
按《吟窗雜錄》卷四六收包融《武陵桃源送人》一首，前二句與此詩二句同，後二句作「先時見者爲誰耶，源水今流桃復花」。
《全唐詩》卷一一四已收入。
《吟窗雜錄》爲北宋末蔡傳編，保存唐詩甚豐，惟多爲節錄。
其錄爲包融詩，當可信。
《英華》所錄前三句，疑脫去一句。
）。